แนวทางการจัดสิ่งอำนวยความสะดวกสำหรับคนพิการในประเทศไทย
เพื่อรองรับการก้าวสู่ประชาคมอาเซียน
                                                                    นางจิตรา ศิริสมบูรณ์ลาภ

สำนักงานส่งเสริมและพัฒนาคุณภาพชีวิตคนพิการแห่งชาติ  
กระทรวงการพัฒนาสังคมและความมั่นคงของมนุษย์
บทคัดย่อ
               
รัฐธรรมนูญแห่งราชอาณาจักรไทย พ.ศ.๒๕๕๐ และพระราชบัญญัติส่งเสริมและพัฒนาคุณภาพชีวิตคนพิการ พ.ศ.๒๕๕๐ กำหนดให้คนพิการได้รับการคุ้มครองสิทธิและสวัสดิการที่จะได้รับบริการ
สิ่งอำนวยความสะดวกสำหรับการดำรงชีวิต และส่งเสริมการเข้าไปมีส่วนร่วมในกิจกรรมทางสังคม จึงทำให้มีหลักประกันว่าคนพิการจะได้รับสิทธิและสวัสดิการสิ่งอำนวยความสะดวก และประเด็นสำคัญภายใน
ปี พ.ศ.๒๕๕๘ กลุ่มประเทศอาเซียน ๑๐ ประเทศ รวมทั้งประเทศไทยจะรวมตัวเป็นประชาคมอาเซียน  
เพื่อร่วมกันสร้างความเข้มแข็งของภูมิภาค ในด้านเศรษฐกิจ ความมั่นคง รวมทั้งสังคมและวัฒนธรรม โดยมุ่งเน้นด้านการพัฒนามนุษย์ เพื่อส่งเสริมคุณภาพชีวิตที่ดี คุ้มครองสิทธิและสวัสดิการของประชาชนทุกกลุ่มเป้าหมายอย่างเสมอภาค เท่าเทียม และผลจากการรวมตัวเป็นประชาคมดังกล่าว จะทำให้เกิดการเคลื่อนย้ายของประชาชนอย่างเสรีและรวดเร็วระหว่างประเทศอาเซียนด้วยกัน จึงจำเป็นต้องจัดให้มีสิ่งอำนวยความสะดวกรองรับ โดยเฉพาะด้านอาคาร สถานที่ บริการสาธารณะ รวมทั้งบริการขนส่งสาธารณะที่จัดว่ามีความเป็นสาธารณะ (Public) ที่ทุกคนในสังคมเข้าถึงได้และใช้ประโยชน์ได้ รวมทั้งประชาชนของอาเซียนและคนพิการในอาเซียน จะมีโอกาสมีส่วนร่วมในการเข้าถึงทุกส่วนที่เป็นบริการ ดังนั้น ในการศึกษาครั้งนี้ จึงได้กำหนดประเด็นศึกษาวิเคราะห์รูปแบบการจัดสิ่งอำนวยความสะดวกสำหรับคนพิการ ทั้งของประเทศที่มีความก้าวหน้าในการดำเนินงาน  ของประเทศไทย รวมทั้งของประเทศอาเซียนที่ส่งเสริมการเข้าถึงสิทธิและโอกาสในการดำเนินชีวิตของคนพิการ อีกทั้งยังศึกษา วิเคราะห์การขับเคลื่อนนโยบายการส่งเสริมการจัดสิ่งอำนวยความสะดวกสำหรับคนพิการในประเทศไทย ปัจจัยเอื้อ ตลอดจนปัญหา อุปสรรค เพื่อนำเสนอแนวทางการปรับปรุงนโยบาย และคุณภาพของ
การจัดสิ่งอำนวยความสะดวก ในมิติสิ่งอำนวยความสะดวกเพื่อคนพิการและทุกคนเข้าถึงและใช้ประโยชน์ได้ (Universal Design) รองรับการก้าวสู่ประชาคมอาเซียนในการใช้ประโยชน์ร่วมกันของทุกคนและคนพิการอาเซียน ภายใต้มาตรฐานเดียวกันอย่างสอดคล้องกับวิสัยทัศน์ “One Vision One Identity One Community and One Standard” โดยใช้วิธีการศึกษา วิเคราะห์จากเอกสาร ประกอบด้วย รายงานผลการดำเนินงานจัด
สิ่งอำนวยความสะดวกสำหรับคนพิการของหน่วยงานต่างๆ ข้อกฎหมายทั้งของประเทศไทย และประเทศตัวอย่างที่ก้าวหน้าในแต่ละภูมิภาค รวมทั้งประเทศอาเซียน เอกสารนโยบายตามมติคณะรัฐมนตรี เอกสารพันธะกรณีระหว่างประเทศ และผลการวิจัยที่เกี่ยวข้อง ซึ่งผลการวิเคราะห์ข้อมูลจากการศึกษาเอกสารต่างๆที่เกี่ยวข้อง พบว่า

๑. รูปแบบการจัดสิ่งอำนวยความสะดวก เป็นข้อเสนอริเริ่มจากองค์การสหประชาชาติตามกฎมาตรฐาน
 (Standard Rules)  และกฎหมาย (Laws /Regulations /Codes /Guidelines) ว่าด้วยความเสมอภาคทางโอกาสให้แก่คนพิการ โดยให้ความสำคัญกับด้านสถาปัตยกรรม อาคาร สถานที่ และบริการสาธารณะ เนื่องจากเป็นช่องทางสำคัญที่สนับสนุนให้คนพิการสามารถเข้าถึงและมีส่วนร่วมในกิจกรรมกับสมาชิกอื่นในสังคมด้วยความเสมอภาค เท่าเทียม ซึ่งประเทศที่ก้าวหน้าไม่ว่าจะเป็นญี่ปุ่น สหรัฐอเมริกา อังกฤษ และนอร์เวย์ ล้วนแล้วแต่มี
การดำเนินงานโดยใช้กฎหมายหลักว่าด้วยอาคารสถานที่ที่ต้องจัดสิ่งอำนวยความสะดวกสำหรับคนพิการทั้งในและนอกอาคาร สถานที่สาธารณะ และที่พักอาศัย ประกอบการออกกฎหมายลูกเพื่อกำหนดลักษณะรายละเอียด
-๒-
การปฏิบัติ  โดยพบว่ารูปแบบสิ่งอำนวยความสะดวกสำหรับคนพิการในประเทศญี่ปุ่นมีความเข้มแข็งมากที่สุดที่ยึดคนพิการเป็นศูนย์กลาง ที่มีการเชื่อมโยงกับกฎหมายด้านสวัสดิการสังคมเพื่อช่วยเหลือคนพิการให้สามารถเข้าถึงสิ่งอำนวยความสะดวก ในขณะที่ประเทศสหรัฐอเมริกาก็มีความก้าวหน้าสูง โดยมีกลไกคณะกรรมการระดับชาติ ทำหน้าที่ทบทวนสถานการณ์  เพื่อนำเสนอกฎหมายและมาตรฐานใหม่ของสิ่งอำนวยความสะดวก
ในด้านสถาปัตยกรรมและสิ่งแวดล้อมสำหรับคนพิการ 


๒. สำหรับการจัดสิ่งอำนวยความสะดวกสำหรับคนพิการในประเทศอาเซียน มีการจัดสิ่งอำนวยความสะดวกสำหรับคนพิการในด้านสถาปัตยกรรม สิ่งแวดล้อมในรูปแบบใกล้เคียงกัน โดยมีการกำหนด
จัดสิ่งอำนวยความสะดวกในด้านอาคาร  สถานที่ให้บริการสาธารณะสำหรับคนพิการ ในรูปแบบของการออกกฎหมายหลักและมีกฎหมายลูกกำหนดรายละเอียดสิ่งอำนวยความสะดวก โดยประเทศสิงคโปร์มีรูปแบบที่ร่วมดำเนินงานร่วมกับเครือข่ายองค์กรภาคเอกชน และอาสาสมัครภายใต้แนวคิด “Many Helping Hands” ที่ไม่เพียงแต่จะทำให้มีผู้เกี่ยวข้องเข้าร่วมดำเนินงานจำนวนมาก หากแต่ยังสามารถทำให้บริการครอบคลุมกับจำนวนและความต้องการของคนพิการได้เป็นอย่างดี อีกทั้งยังเป็นการรณรงค์สร้างเสริมเจตคติเชิงบวกของสังคม
ต่อคนพิการ นอกจากนี้ ยังมีการกำหนดมาตรการพิเศษด้านสวัสดิการ โดยการให้เงินอุดหนุนค่าใช้จ่ายในการเดินทางสำหรับคนพิการที่ยากจน เพื่อเข้าถึงสิ่งอำนวยความสะดวกสำหรับคนพิการในบริการขนส่งสาธารณะ
๓. การจัดสิ่งอำนวยความสะดวกสำหรับคนพิการในประเทศไทย เป็นสิทธิและสวัสดิการของ
คนพิการที่พึงจะได้รับ โดยมีรูปแบบการจัดสิ่งอำนวยความสะดวกสำหรับคนพิการ ประกอบด้วย สิ่งอำนวย
ความสะดวกด้านการดำรงชีวิตประจำวัน ด้านการศึกษา ด้านสถาปัตยกรรม อาคาร สถานที่ และบริการขนส่งสาธารณะด้านการทำงาน และประกอบอาชีพ ด้านข้อมูลข่าวสาร การสื่อสาร และสิ่งอำนวยความสะดวกที่เป็นบุคคล/สิ่งที่ทำหน้าที่ช่วยเหลือคนพิการ ซึ่งสิ่งอำนวยความสะดวกด้านสถาปัตยกรรม อาคาร สถานที่ และบริการสาธารณะมีความก้าวหน้ามากที่สุด และถือเป็นนโยบายสำคัญในการจัดสิ่งอำนวยความสะดวกที่ส่วนราชการ
ที่เกี่ยวข้อง ต้องดำเนินการให้แล้วเสร็จเพื่อคนพิการและทุกคนเข้าใช้ประโยขน์ร่วมกันได้ (Universal Design) รองรับการเข้าสู่ประชาคมอาเซียนในปี พ.ศ.๒๕๕๘ ตามมติคณะรัฐมนตรีเมื่อวันที่ ๑๙ พฤษภาคม พ.ศ. ๒๕๕๒ และวันที่ ๒๐ พฤศจิกายน พ.ศ. ๒๕๕๕ และบันทึกข้อตกลงร่วมกันระหว่างหน่วยงาน (MOU) ๒๑ กระทรวง 
เมื่อวันที่ ๑๔ พฤษภาคม พ.ศ. ๒๕๕๖ เนื่องจากสิ่งอำนวยความสะดวกโดยเฉพาะด้านอาคาร สถานที่ บริการสาธารณะ ซึ่งจัดว่าเป็นประเภทสิ่งอำนวยความสะดวกที่เป็นสาธารณะ (Public) สำหรับการเข้าถึงได้และใช้ประโยชน์ได้ของทุกคนในสังคม รวมทั้งบุคคลต่างชาติในอาเซียนด้วย



๔. การขับเคลื่อนมติคณะรัฐมนตรี เมื่อวันที่ ๑๙ พฤษภาคม พ.ศ. ๒๕๕๒ และวันที่ 
๒๐ พฤศจิกายน พ.ศ. ๒๕๕๕ ในนโยบายผลักดันการจัดสิ่งอำนวยความสะดวกสำหรับคนพิการและทุกคน
เข้าถึงได้ ที่เห็นชอบให้โรงพยาบาลในสังกัดกระทรวงสาธารณสุข และหน่วยงานราชการ ได้แก่ ศาลากลางจังหวัดที่ว่าการอำเภอ/สำนักงานเขต ที่ทำการขององค์กรปกครองส่วนท้องถิ่น (องค์การบริหารส่วนจังหวัด/
ส่วนตำบล/สำนักงานเทศบาลนคร/เมือง /ตำบลและเมืองพัทยา) สถาบันการศึกษาและสถานีตำรวจ ดำเนินการสำรวจและจัดทำสิ่งอำนวยความสะดวกขั้นพื้นฐานสำหรับคนพิการ ๕ ประเภท ได้แก่ ทางลาด ห้องน้ำ ที่จอดรถ 
ป้ายและสัญลักษณ์ และบริการข้อมูล ตามกฎกระทรวงมหาดไทย พ.ศ. ๒๕๔๘ ออกตามความในพระราชบัญญัติควบคุมอาคาร พ.ศ. ๒๕๒๒ และที่แก้ไขเพิ่มเติม ให้ครบถ้วนสมบูรณ์ภายในปี พ.ศ.๒๕๕๘ เพื่อรองรับการเข้าสู่ประชาคมอาเซียน โดยให้สำนักงบประมาณสนับสนุนงบประมาณแก่หน่วยงานราชการที่ขอรับการสนับสนุน
แห่งละ ๓๐๐,๐๐๐ บาท และหน่วยงานต้องรายงานผลการดำเนินงานทุกรอบ ๖ เดือน
-๓-


๕. สำนักงานส่งเสริมและพัฒนาคุณภาพชีวิตคนพิการแห่งชาติ (พ.ก.) กระทรวงการพัฒนาสังคมและความมั่นคงของมนุษย์ เป็นหน่วยงานหลัก (Focal Point) ในการประสาน สนับสนุนให้หน่วยงานที่เกี่ยวข้องดำเนินงานตามนโยบายผลักดันการจัดสิ่งอำนวยความสะดวกสำหรับคนพิการและทุกคนเข้าถึงได้ โดยมีกลไกในการขับเคลื่อนนโยบายไปสู่การปฏิบัติ ได้แก่ กลไกสำคัญตามกฎหมาย  คือ คณะกรรมการส่งเสริมและพัฒนาคุณภาพชีวิตคนพิการแห่งชาติที่มีนายกรัฐมนตรี เป็นประธาน นำเสนอนโยบายดังกล่าวให้คณะรัฐมนตรีเห็นชอบและมีผลผูกพันให้หน่วยงานปฏิบัติตาม นอกจากนี้ ยังมีกลไกอื่นๆ สนับสนุนการปฏิบัติของหน่วยงาน ได้แก่ (๑) การร่วมจัดทำแผนกำหนดแนวทางการการจัดสิ่งอำนวยความสะดวกให้คนพิการและทุกคนในสังคมเข้าถึงและใช้ประโยชน์ได้ตามภารกิจของ ๒๑ กระทรวง (๒) การสนับสนุนงบประมาณในการปรับปรุงและพัฒนาอาคารสถานที่ต้นแบบของการจัดสิ่งอำนวยความสะดวกสำหรับคนพิการของศาลากลางจังหวัด จำนวน ๕๒ แห่ง 
ที่มีคนพิการไปติดต่อและใช้บริการของหน่วยงานจังหวัดละ ๑๐๐,๐๐๐ บาท อีกทั้งจัดทำโครงการเพื่อสนับสนุน
การจัดให้มีสิ่งอำนวยความสะดวกให้คนพิการและทุกคนในสังคมเข้าถึงและใช้ประโยชน์ได้ตามยุทธศาสตร์ประเทศ เพื่อลดความเหลื่อมล้ำระหว่างปีงบประมาณ พ.ศ. ๒๕๕๖ - ๒๕๖๑ เพื่อรองรับการเข้าสู่ประชาคมอาเซียน 
(๓) จัดกิจกรรมเปิดตัว (Kick Off) “เปลี่ยนภาระให้เป็นพลัง สร้างสังคมเพื่อทุกคน” เมื่อวันที่ ๑๔ พฤษภาคม 
พ.ศ. ๒๕๕๖ โดยมีนายกรัฐมนตรีเป็นประธาน และมีการจัดให้ร่วมลงนามบันทึกข้อตกลงความร่วมมือ (MOU) ระหว่างหน่วยงานราชการระดับกระทรวง ๒๑ แห่งในการร่วมมือดำเนินการ และกำกับให้มีการจัดสิ่งอำนวยความสะดวกสำหรับคนพิการตามภารกิจ (๔) การมีส่วนร่วมและรับฟังข้อเสนอของภาคีเครือข่ายในการจัด
สิ่งอำนวยความสะดวกด้านบริการขนส่งสาธารณะสำหรับคนพิการ (๕) การตรวจติดตามการจัดสิ่งอำนวย
ความสะดวกและคัดเลือกสถานที่ดีเด่นที่เอื้อต่อคนพิการ เพื่อส่งเสริมและสนับสนุนให้หน่วยงานที่ลงนาม MOU 
จัดสิ่งอำนวยความสะดวกสำหรับคนพิการที่ถูกต้องและเป็นไปตามมาตรฐาน อีกทั้งให้เป็นต้นแบบที่ดีของหน่วยงาน พร้อมทั้งการอบรมให้ความรู้ในการจัดสิ่งอำนวยความสะดวกสำหรับคนพิการ และหลักเกณฑ์แนวทางในการประเมินการตรวจติดตามการจัดสิ่งอำนวยความสะดวก และคัดเลือกสถานที่ดีเด่นที่เอื้อต่อคนพิการแก่เจ้าหน้าที่ที่เกี่ยวข้องทุกจังหวัด

๖. ผลการดำเนินงานตามนโยบาย/มติคณะรัฐมนตรี พบว่า หน่วยงานเป้าหมายรายงานผลให้ทราบ ณ วันที่ ๒๐ สิงหาคม พ.ศ.๒๕๕๖ เพียงร้อยละ ๒๘.๔๐ ซึ่งแสดงว่าการจัดสิ่งอำนวยความสะดวกสำหรับ
คนพิการ ยังไม่สามารถดำเนินการได้บรรลุเป้าหมาย คนพิการยังเข้าไม่ถึงสิทธิด้านสิ่งอำนวยความสะดวก นอกจากนี้ การจัดสิ่งอำนวยความสะดวกสำหรับคนพิการในระบบด้านบริการขนส่งสาธารณะของกระทรวงคมนาคม ได้ดำเนินการจัดทำ (๑) โครงการนำร่อง (Pilot Project) “สะดวก ปลอดภัย คมนาคมยุคใหม่ใส่ใจคนพิการ”ที่ยึดหลักการออกแบบเพื่อทุกคนสามารถเข้าถึงและใช้ประโยชน์ได้ (Universal Design) (๒) ออกแบบ
สิ่งอำนวยความสะดวกตามแนวคิด เพื่อทุกคนเข้าถึงและใช้ประโยชน์ได้ (Universal Design) ในระบบขนส่งรถไฟฟ้าขนส่งมวลชนแห่งประเทศไทย (รฟม.) หรือ รถไฟฟ้าใต้ดิน (MRT) ได้แก่ ที่จอดรถสำหรับคนพิการ 
ทางลาด ลิฟต์ ห้องน้ำคนพิการ โทรศัพท์สำหรับคนพิการ ป้ายบอกทางและสัญญาณเตือน จุดยึดรถเข็นและ
จุดจอดรถเข็นคนพิการ จอแสดงข้อมูลข่าวสารสำหรับผู้โดยสาร  รวมทั้งจะจัดให้มีลิฟต์สำหรับยกรถเข็น
คนพิการ ในโครงการรถไฟสายสีม่วง  สายสีน้ำเงินส่วนต่อขยาย และสายสีเขียว ส่วนการจัดให้มีลิฟต์ในสถานีรถไฟฟ้าดำเนินการครบแล้ว ๑๘ สถานี และในสถานีรถไฟสายท่าอากาศยานสุวรรณภูมิ – สถานีพญาไท 
(๓) ปรับปรุงตัวรถโดยสารรถไฟเพื่อคนพิการเป็นรถชั้นสองนั่งปรับอากาศ โดยจัดให้มีสิ่งอำนวยความสะดวก ได้แก่ ลิฟต์ที่แยกส่วนออกมาจากตู้โดยสาร  ภายในตู้โดยสารมีอุปกรณ์ยึดจับกับล้อรถวีลแชร์และมีห้องน้ำสำหรับคนพิการ ให้บริการขบวนรถไฟ ๑/๒ กรุงเทพฯ – เชียงใหม่  และขบวน ๖๙/๗๐ กรุงเทพฯ –หนองคาย และจะขยายดำเนินการในเส้นทางสายใต้และสายอื่นๆ ต่อไป (๔) สถานีรถไฟฟ้า (BTS) ในความรับผิดชอบของกรุงเทพมหานคร

-๔-
จัดให้มีการติดตั้งลิฟต์คนพิการและผู้สูงอายุ ๑๘ ตัว ตามสถานีหลัก  และจะขยายการติดตั้งลิฟต์ในสถานีรถไฟฟ้าอีก ๕๖ ตัว ในปี พ.ศ. ๒๕๕๗ รวมทั้งจัดให้มีทางลาด  และ/หรือ guiding block เพื่อให้คนพิการสามารถเดินทางไปถึงสถานีรถไฟฟ้า BTS ได้โดยสะดวก  พร้อมทั้งมีเจ้าหน้าที่ประจำจุดให้บริการแก่คนพิการด้วย




๗. ปัจจัยเอื้อ หรือสนับสนุน การจัดสิ่งอำนวยความสะดวกสำหรับคนพิการในประเทศไทย ได้แก่ (๑) นโยบายผลักดันการจัดสิ่งอำนวยความสะดวกให้คนพิการและทุกคนในสังคมเข้าถึงและใช้ประโยชน์ได้ของรัฐบาล  ถือเป็นแรงกระตุ้นให้เกิดการจัดทำโครงการ/กิจกรรมรองรับ และนำไปสู่การสนับสนุนงบประมาณดำเนินงาน พร้อมทั้งกำหนดให้เป็นโครงการในระดับยุทธศาสตร์ประเทศเพื่อลดความเหลื่อมล้ำ และรองรับการเข้าสู่ประชาคมอาเซียนในปี พ.ศ.๒๕๕๘ (๒) กระแสการเข้าสู่ประชาคมอาเซียนในอีก ๒ ปีข้างหน้า กล่าวได้ว่าเป็นโอกาสของการขับเคลื่อนสิ่งอำนวยความสะดวกสำหรับคนพิการโดยเฉพาะในด้านสถาปัตยกรรม อาคาร สถานที่ 
สู่การพัฒนาทั้งเชิงคุณภาพและปริมาณ และเป็นการสร้างความพร้อมของประเทศไทยที่จะให้การดูแลอย่างตั้งใจจริงต่อการเข้ามาของคนพิการจาก ๙ ประเทศ (๓) สำนักงานส่งเสริมและพัฒนาคุณภาพชีวิตคนพิการแห่งชาติ 
เกิดความร่วมมือเป็นอย่างดีกับหน่วยงานภาครัฐที่เกี่ยวข้อง ถึงแม้ว่าจะไม่มีการบังคับการปฏิบัติตามข้อกฎหมายและบทลงโทษก็ตาม ซึ่งแสดงถึงเจตคติการยอมรับในสิทธิและศักดิ์ศรีความเป็นมนุษย์ของคนพิการ ทำให้
การขับเคลื่อนการดำเนินงานร่วมกันด้านคนพิการอื่นๆจะได้รับการตอบรับและร่วมมือสูงต่อไป (๔) ความเข้มแข็ง
ของกลุ่ม องค์กรเกี่ยวกับคนพิการที่มีบทบาทในการให้ข้อเสนอการจัดสิ่งอำนวยความสะดวกสำหรับ
คนพิการในหลายเวทีและหลายครั้ง เพื่อให้หน่วยงานภาครัฐและเอกชนได้พิจารณา ตลอดจนองค์กรดังกล่าวมีการสื่อสารต่อสังคมอย่างสม่ำเสมอทำให้เกิดความเข้าใจสิทธิของคนพิการมากขึ้น (๕) การมีกฎกระทรวงในลักษณะกฎหมายเฉพาะในแต่ละด้านของสถาปัตยกรรม อาคาร สถานที่ บริการสาธารณะ และบริการขนส่งสาธารณะ เป็นการส่งเสริมให้คนพิการมีหลักประกันในเรื่องสิทธิที่จะได้รับสิ่งอำนวยความสะดวกอันเป็นสาธารณะที่ชัดเจนในแต่ละประเภท และสามารถกำกับ ตรวจสอบมาตรฐานในแต่ละประเภทของสิ่งอำนวยความสะดวกนั้นๆ 
ได้สะดวก (๖) การจัดสิ่งอำนวยความสะดวกในประเทศไทย อยู่ในระยะก้าวสู่หลักการออกแบบสิ่งอำนวย
ความสะดวกที่ทุกคนเข้าถึงและใช้ประโยชน์ได้ หรือ อารยสถาปัตย์ (Universal Design) โดยนายกรัฐมนตรีได้ประกาศสนับสนุนนโยบายการออกแบบเพื่อทุกคนในสังคมเข้าถึงและใช้ประโยชน์ได้ (Universal Design) สำหรับโอกาสของคนพิการและประชาชนที่เข้าถึงบริการในสังคมอย่างเสมอภาค เป็นธรรม ทั้งนี้ ในที่ประชุม
คณะมนตรีสิทธิมนุษยชนแห่งสหประชาชาติ ณ นครเจนีวา ประเทศสวิตเซอร์แลนด์ เมื่อเดือนกันยายน พ.ศ. ๒๕๕๖ และในการประชุม ๑๐ ชาติอาเซียน บวกญี่ปุ่น ที่กรุงฮานอย ประเทศเวียดนาม ในเดือนสิงหาคม พ.ศ. ๒๕๕๖  มีส่วนกระตุ้นเรื่องการจัดสิ่งอำนวยความสะดวกและอารยสถาปัตย์ในภูมิภาคอาเซียนให้เข้าสู่ภาคปฏิบัติอย่างเป็นทางการ  ประกอบกับ แนวคิดอารยสถาปัตย์ กำลังเป็นความรู้ที่แพร่หลายเปิดสอนในหลายสถาบันการศึกษา 
คาดว่าจะมีนักศึกษาที่มีความรู้จำนวนมากสามารถช่วยออกแบบสถาปัตยในสังคม ที่คนทุกคนและคนพิการเข้าถึงได้ 


๘. ปัญหา อุปสรรค และข้อจำกัด ได้แก่ (๑) เรื่องงบประมาณเป็นข้อจำกัดและอุปสรรคที่สำคัญ
ในการขับเคลื่อนการจัดสิ่งอำนวยความสะดวกตามนโยบาย หน่วยงานดำเนินการได้เพียงเล็กน้อย เนื่องจากไม่ได้รับงบประมาณสนับสนุน ถึงแม้ว่าจะมีการแก้ไขปัญหางบประมาณในระยะสั้น แต่ในระยะยาวเป็นภาระของหน่วยงาน ที่จะต้องสามารถจัดหางบประมาณดำเนินการอย่างต่อเนื่อง เพื่อคนพิการใช้ประโยชน์ได้อย่างยั่งยืน  หน่วยงานอาจมีอุปสรรค และขาดหลักประกันในการเสนอขอตั้งงบประมาณรายจ่ายประจำปี  (๒) การจัดสิ่งอำนวยความสะดวกสำหรับคนพิการ ไม่ได้เป็นมาตรการเชิงบังคับให้หน่วยงานราชการต้องดำเนินการ ซึ่งหน่วยงานมีภารกิจสำคัญตามบทบาทหน้าที่ขององค์กรหลายด้าน  ดังนั้น การจัดทำสิ่งอำนวยความสะดวกให้

-๕-
คนพิการ จึงเป็นภารกิจที่จัดลำดับความสำคัญรองลงมา ยกเว้นส่วนราชการที่ต้องให้บริการคนพิการจำนวนมาก 
(๓) นโยบายด้านการจัดสิ่งอำนวยความสะดวกสำหรับคนพิการ ตลอดบันทึกข้อตกลงความร่วมมือระหว่างหน่วยงานอาจมีปัญหาด้านการปฏิบัติ  ทั้งนี้ เนื่องด้วยปัจจัยแทรกซ้อนด้านการเปลี่ยนแปลงผู้บริหารองค์กร 
ผู้ประสานหลักในการติดตามในองค์กร และประการสำคัญการเปลี่ยนแปลงคณะบริหารประเทศใหม่ 
(๔) นโยบายการออกแบบเพื่อทุกคนในสังคมเข้าถึงและใช้ประโยชน์ อาจมีความท้าทายต่อการขับเคลื่อนนโยบาย กล่าวคือ ในปี พ.ศ. ๒๕๕๖ ประเทศไทยอยู่ในลำดับที่ ๓ ของการจัดอันดับขีดความสามารถด้านโครงสร้างสิ่งจำเป็นพื้นฐาน (Infrastructure) ในกลุ่มอาเซียน ซึ่งธนาคารเพื่อการพัฒนาเอเชีย ระบุว่าประเทศหลายประเทศในเอเชีย เช่น ไทย ฟิลิปปินส์ เวียดนาม และอินโดนีเซีย กำลังเผชิญกับปัญหาโครงสร้างสิ่งอำนวยความสะดวกพื้นฐาน
ล้าหลัง ดังนั้น ประเด็นสิ่งอำนวยความสะดวกเพื่อทุกคนในสังคมเข้าถึงและใช้ประโยชน์ได้ อาจได้รับผลกระทบในการขับเคลื่อน เนื่องจากต้องพึ่งพิงอิงกับคุณภาพของโครงสร้างพื้นฐานของประเทศ (๕) องค์ความรู้ในด้าน
การออกแบบเพื่อทุกคนสามารถเข้าถึงและใช้ประโยชน์ร่วมกันได้ (Universal Design)ยังขาดการประชาสัมพันธ์ เผยแพร่องค์ความรู้ และสื่อสารสู่สังคมอย่างกว้างขวาง รวมถึงยังขาดคู่มือปฏิบัติวิชาชีพหรือมาตรฐานแนะนำการออกแบบดังกล่าวสำหรับหน่วยงานต่างๆใช้ประโยชน์ (๖) คนพิการยังไม่กล้าและมั่นใจต่อการเข้าใช้พื้นที่สาธารณะในสังคม ถึงแม้ว่าจะมีการจัดให้มีทางลาด หรือทางลาดที่มีอักษรเบรลล์แล้วก็ตาม แต่เนื่องจากปัจจุบันพื้นที่โดยเฉพาะเขตเมืองที่มีบาทวิถีหรือทางเดินเท้าถูกใช้ประโยชน์ทางการค้า หรือเพื่อการสัญจรเดินทางของยานพาหนะบางประเภท 

๙. ข้อเสนอแนะเพื่อพัฒนาการจัดสิ่งอำนวยความสะดวกสำหรับคนพิการ ในเชิงนโยบาย 
(๑) ควรจัดให้มีแผนกลยุทธ์เฉพาะด้านการดำเนินงานจัดสิ่งอำนวยความสะดวกสำหรับคนพิการให้ครอบคลุมใน 
๓ ด้านหลัก ได้แก่ การปรับปรุงสภาพแวดล้อม (Environmental hardware)  การพัฒนากลไกหรือระบบขับเคลื่อนทางสังคม (Environmental software) และการพัฒนาระบบจิตสำนึกให้เข้าใจ ตระหนักสิ่งอำนวยความสะดวกสำหรับคนพิการ (Environmental heart ware)  (๒) รัฐบาลควรจัดสรรงบประมาณแก่หน่วยงานภาครัฐเพื่อจัด
สิ่งอำนวยความสะดวกแก่คนพิการและคนทุกคนในสังคมในสัดส่วนร้อยละ ๓ หรือสัดส่วนที่เหมาะสมของวงเงินงบประมาณประจำปี  (๓) หน่วยงานหลักที่รับผิดชอบแผนและนโยบายการจัดสิ่งอำนวยความสะดวกสำหรับ
คนพิการ ต้องสร้างหรือกำหนดให้มีกลไกขับเคลื่อนการจัดสิ่งอำนวยความสะดวกเชิงรุก เพื่อก้าวไปข้างหน้า
อย่างต่อเนื่อง (Onward-going) ด้วยการกำหนดเป้าหมายที่สอดคล้องกับอาเซียน ในการจัดสิ่งอำนวย
ความสะดวกเพื่อทุกคนสามารถเข้าถึงและใช้ประโยชน์ร่วมกันได้ (Universal Design) และควรจัดให้มีกลไกขับเคลื่อน  ได้แก่ การมีส่วนร่วมในการดำเนินงานร่วมกับภาคีภาคส่วนต่างๆ คนพิการทุกประเภทความพิการ และประชาชน เข้ามามีส่วนร่วมอย่างต่อเนื่องสม่ำเสมอในการกำหนดแผน นโยบาย กฎหมาย หรือระเบียบและการติดตาม ตรวจสอบ และประเมินผล รวมถึงการมีกลไกศูนย์การประสานงานในระดับปฏิบัติการ เพื่อให้มีระบบการประสานงาน การติดตาม การจัดเก็บข้อมูลการจัดสิ่งอำนวยความสะดวกสำหรับคนพิการ รวมทั้งผลการศึกษาวิจัย สำหรับการพัฒนาให้เป็นแหล่งการประสานงานด้านสิ่งอำนวยความสะดวกสำหรับคนพิการ
ทุกด้าน (One stop service) เมื่อเข้าสู่ประชาคมอาเซียนต่อไป  (๔) ควรมีการขับเคลื่อนบูรณาการงานร่วมกันในกฎกระทรวงทั้ง ๓ ฉบับที่เกี่ยวข้องกับการจัดสิ่งอำนวยความสะดวกสำหรับคนพิการที่ทุกคนสามารถเข้าถึงและใช้ประโยชน์ได้ โดยจัดทำคู่มือการจัดสิ่งอำนวยความสะดวกที่ทุกคนสามารถเข้าถึงและใช้ประโยชน์ได้ ที่มีการบูรณาการเนื้อหาสาระสำคัญในกฎกระทรวงทั้ง ๓ ฉบับ สำหรับข้อเสนอเชิงปฏิบัติ  ได้แก่ (๑) ส่งเสริม สนับสนุนให้องค์การบริหารส่วนท้องถิ่น โดยเฉพาะ อบต. ดำเนินการจัดสิ่งอำนวยความสะดวกขั้นพื้นฐานสำหรับคนพิการให้ครบทุกอบต. และพัฒนาต่อยอดจัดสิ่งอำนวยความสะดวกที่ทุกคนเข้าถึงการใช้ประโยชน์ร่วมกันได้เพิ่มขึ้น เนื่องจากคนพิการส่วนใหญ่อยู่ในส่วนภูมิภาค จะได้รับโอกาสเข้าถึงสิ่งอำนวยความสะดวกมากขึ้น (๒) สร้างและ

-๖-
พัฒนามาตรฐานการจัดสิ่งอำนวยความสะดวกสำหรับคนพิการ เพื่อเป็นเกณฑ์สำหรับการประเมินคุณภาพ ที่คนพิการต้องสามารถเข้าถึงประโยชน์ (access) ที่มีความสอดคล้องกับความสะดวกสบาย (convenience) (๓) ส่งเสริมการวิจัยและพัฒนาการจัดสิ่งอำนวยความสะดวกที่ทุกคนเข้าถึงการใช้ประโยชน์ร่วมกัน (Universal Design) ร่วมกับสถาบันการศึกษา โดยขอการสนับสนุนจากกองทุนส่งเสริมและพัฒนาคุณภาพชีวิตคนพิการ และ 
(๔) ส่งเสริมให้องค์กรด้านคนพิการ จัดทำศูนย์ต้นแบบการจัดสิ่งอำนวยความสะดวกที่ทุกคนเข้าถึงการใช้ประโยชน์ร่วมกันได้ (Universal Design) เพื่อเป็นต้นแบบและขยายผลเป็นศูนย์การเรียนรู้ แลกเปลี่ยน ที่นำไปสู่การยอมรับในระดับอาเซียน เพื่อเสริมสร้างศักยภาพขององค์กรด้านคนพิการให้มีความเข้มแข็งในการสร้างหุ้นส่วนการพัฒนาในระดับภูมิภาคอาเซียน
*********************************

